# Daniel Sanders (motociclista)

Daniel Sanders (Three Bridges, 30 d'agost de 1994) és un pilot d'enduro i raids australià que va guanyar el Ral·li Dakar el 2025 amb KTM.

## Carrera esportiva

Conegut com a Chucky (col·loquialment: 'irlandès'), Sanders va començar a competir a 13 anys tot participant en curses locals d'enduro i motocròs i més tard en diversos campionats locals d'Austràlia, als quals quedava sovint entre els tres primers classificats abans de pujar a la categoria Sènior, tot i que mai no va poder ocupar el primer lloc.
El 2014 va guanyar el campionat d'Austràlia d'enduro en categoria U19 (Under 19 'menors de 19') i va acabar sisè al Campionat d'Austràlia d'Offroad (fora d'asfalt). El 2015 va acabar quart al Campionat d'Austràlia i segon al d'Enduro 3 per darrere de Toby Price. El mateix any, als Sis Dies Internacionals d'Enduro (ISDE), va guanyar el Junior World Trophy com a membre de la selecció australiana i la categoria Júnior individual, a més de quedar quart absolut a la prova.
El 2015 i el 2019, Sanders va ser el guanyador de la classe E3 als ISDE i el 2018 en va ser el guanyador absolut. El 2017 va acabar sisè a la classe Enduro 2 del Campionat del Món d'enduro i el 2018 va guanyar el principal ral·li raid d'Austràlia, la Hattah Desert Race. El 2019 es va proclamar campió d'Austràlia d'enduro. El 2020 va acabar onzè al Ral·li d'Andalusia i el 2021, tercer a l'Abu Dhabi Desert Challenge i quart al Ral·li del Marroc i al Silk Way Rally.

### Al Ral·li Dakar

Sanders va debutar al Ral·li Dakar el 2021, en què va acabar quart de la general com a pilot privat de KTM i va ser nomenat Rookie of the Year (debutant de l'any). El 2022 va entrar a l'equip de fàbrica de Gas Gas i va guanyar tres de les sis etapes de la categoria de motos del Dakar. Anava tercer de la general fins que es va veure implicat en un accident poc abans del començament de l'especial de la setena etapa i es va haver de retirar. A l'edició del 2023 va guanyar la tercera etapa i va liderar la classificació general fins a la quarta etapa. Va acabar la prova en setena posició, 25 minuts per darrere del primer, després de patir una intoxicació alimentària. A l'edició del 2024, Sanders, lesionat, només va poder aconseguir un podi a l'etapa pròleg i va acabar vuitè a la general, gairebé una hora i quart per darrere del guanyador Ricky Brabec.
De cara a l'edició del 2025, Sanders entrà a l'equip de fàbrica de KTM, on tingué de companys els germans Luciano i Kevin Benavides i Edgar Canet. Amb la KTM 450 Rally, Sanders va dominar la prova des de l'etapa de pròleg inicial. Va aconseguir victòries a les etapes 1, 2, 4 i 7 i es va mantenir líder de la general durant tot el ral·li. Va guanyar la prova amb un avantatge de poc menys de 9 minuts sobre Tosha Schareina i 15 minuts sobre Adrien van Beveren, tot dos, pilots d'Honda.

## Resultats al Ral·li Dakar

| Any | Classe | Vehicle | Posició | Victòries d'etapa |
| 2021 | Motos | KTM 450 Rally | 4t | 0 |
| 2022 | Motos | GasGas 450 Rally | Ret | 3 |
| 2023 | Motos | GasGas 450 Rally | 7è | 1 |
| 2024 | Motos | GasGas 450 Rally | 8è | 0 |
| 2025 | Motos | KTM 450 Rally | 1r | 5 |

## Referències

* ↑ «DANIEL SANDERS: DAS AUSSIE KID TRIUMPHIERT BEI DEN 90. INTERNATIONAL SIX DAYS ENDURO» (en alemany). blog.ktm.com.
* ↑ «Daniel Sanders» (en anglès). rabaconda.com.
* ↑ «Daniel Sanders» (en alemany). gasgas.com.
* ↑ «Drama: Daniel Sanders muss operiert werden» (en alemany). speedweek.com.
* ↑ «Daniel Sanders (GASGAS): Dakar überlebt und stolz» (en alemany). Speedweek.
* ↑ Ruiz, Carmen. «Quién es Edgar Canet, el catalán que debuta en el Dakar y será el piloto más joven de la prueba» (en castellà). as.com. As, 31-12-2024. [Consulta: 13 gener 2025].
* ↑ Ayala, Santi. «Edgar Canet ficha como piloto oficial Red Bull KTM Factory Racing para el Dakar» (en castellà). motociclismo.es. Motociclisme, 23-12-2024. [Consulta: 13 gener 2025].
* ↑ «Dakar: Triumph for Sanders» (en anglès). fim-moto.com, 17-01-2025. [Consulta: 17 gener 2025].
* ↑ Pearson, Jon. «2025 Dakar Rally Results: Red Bull KTM’s Daniel Sanders takes maiden victory» (en anglès). Enduro21, 17-01-2025. [Consulta: 17 gener 2025].

## Enllaços externs

* Fitxa al Web dakar.com (anglès)
Vencedors del Ral·li Dakar - Motos :
1979 - Neveu
1980 - Neveu
1981 - Auriol
1982 - Neveu
1983 - Auriol
1984 - Rahier
1985 - Rahier
1986 - Neveu
1987 - Neveu
1988 - Orioli
1989 - Lalay
1990 - Orioli
1991 - Peterhansel
1992 - Peterhansel
1993 - Peterhansel
1994 - Orioli
1995 - Peterhansel
1996 - Orioli
1997 - Peterhansel
1998 - Peterhansel
1999 - Sainct
2000 - Sainct
2001 - Meoni
2002 - Meoni
2003 - Sainct
2004 - Roma
2005 - Despres
2006 - Coma
2007 - Despres
2008
2009 - Coma
2010 - Despres
2011 - Coma
2012 - Despres
2013 - Despres
2014 - Coma
2015 - Coma
2016 - Price
2017 - Sunderland
2018 - Walkner
2019 - Price
2020 - Brabec
2021 - Benavides
2022 - Sunderland
2023 - Benavides
2024 - Brabec
2025 - Sanders :